Diari Oficial de la Generalitat Valenciana


Sumari del DOGV 9818, del 28-03-2024 (2024/2646)

RESOLUCIÓ de 15 de març de 2024, del director general de Centres Docents, per la qual es dicten instruccions per a l'escolarització i expedició de títols acadèmics no universitaris de l'alumnat estranger en els centres docents de la Comunitat Valenciana per al curs acadèmic 2023-2024.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9818

Data del DOGV
:   28-03-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/2646


Data del document
:   15-03-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació

RESOLUCIÓ de 15 de març de 2024, del director general de Centres Docents, per la qual es dicten instruccions per a l'escolarització i expedició de títols acadèmics no universitaris de l'alumnat estranger en els centres docents de la Comunitat Valenciana per al curs acadèmic 2023-2024. [2024/2646]  
La Llei orgànica 2/2006, de 3 de maig, d'Educació, en la disposició addicional denovena exposa que «el que establix esta llei en relació amb l'escolarització, obtenció de títols i accés al sistema general de beques i ajudes a l'estudi serà aplicable a l'alumnat estranger en els termes que establix la Llei orgànica 4/2000, d'11 de gener, sobre drets i llibertats dels estrangers a Espanya i la seua integració social, modificada per la Llei orgànica 8/2000, de 22 de desembre, i la normativa que les desenvolupa».  
La Llei orgànica 4/2000, d'11 de gener, sobre drets i llibertats dels estrangers a Espanya i la seua integració social, en la redacció donada per la Llei orgànica 8/2000, de 22 de desembre; per la Llei orgànica 11/2003, de 29 de setembre; per la Llei orgànica 14/2003, de 20 de novembre i per la Llei orgànica 2/2009, d'11 de desembre, en l'article 9 regula el dret a l'educació i, el punt 2 de la mateixa llei establix que «els estrangers majors de díhuit anys que es troben a Espanya tenen dret a l'educació d'acord amb el que establix la legislació educativa. En tot cas, els estrangers residents majors de díhuit anys tenen el dret a accedir a les altres etapes educatives postobligatòries, a obtindre les titulacions corresponents i al sistema públic de beques en les mateixes condicions que els espanyols».  
  
Per mitjà del Reial decret 557/2011, de 20 d'abril, s'aprova el Reglament de la Llei orgànica 4/2000, sobre drets i llibertats dels estrangers a Espanya i la seua integració social, després de ser reformat per la Llei orgànica 2/2009.  
Amb data 7 de novembre de 2007, el Tribunal Constitucional va dictar la Sentència 236/2007 referent al recurs d'inconstitucionalitat núm. 1707-2001, interposat pel Parlament de Navarra contra diversos preceptes de la Llei orgànica 8/2000, de 22 de desembre, de reforma de la Llei orgànica 4/2000, d'11 de gener, sobre drets i llibertats dels estrangers a Espanya i la seua integració social, en matèria d'educació. La dita sentència del Tribunal Constitucional, en la decisió segona declara inconstitucional i nul·la la inclusió del terme residents en els articles 9.3 i 22.2 de la Llei orgànica 4/2002, d'11 de gener, en la redacció donada per la Llei orgànica 8/2000, de 22 de desembre.  
La declaració d'inconstitucionalitat es fonamenta en la sentència en els termes següents: «En conclusió, el contingut constitucionalment declarat pels textos als quals es referix l'article 10.1 CE del dret a l'educació garantit en l'article 27.1 CE inclou l'accés no sols a l'ensenyament bàsic, sinó també a l'ensenyament no obligatori, del qual no poden ser privats els estrangers que es troben a Espanya i no siguen titulars d'una autorització per a residir.»  
La Sentència 155/2015, de 9 de juliol de 2015, referent al recurs d'inconstitucionalitat 2085-2010 interposat pel Parlament de Navarra, en relació amb l'article 9.2 de la Llei orgànica 4/2000, d'11 de gener, sobre drets i llibertats dels estrangers a Espanya i la seua integració social, en la redacció donada per la Llei orgànica 2/2009, d'11 de desembre, respecte al dret a l'educació: constitucionalitat del precepte legal que regula l'accés a l'educació no obligatòria dels estrangers majors d'edat, establix que «per a qualsevol estranger major d'edat no resident, la titularitat d'eixe dret queda garantida, amb caràcter general, en el primer incís de l'art. 9.2 LOEx, perquè correspon a la legislació educativa en el seu conjunt establir la normativa específica que regule l'exercici del dret a l'educació postobligatòria dels estrangers majors d'edat que no tinguen la condició de residents».  
  
Així mateix, recalca que esta regulació s'ha de dur a terme «sense que, com s'ha anticipat, deixe de garantir-se el dret a l'educació dels estrangers majors d'edat no residents».  
El Defensor del Poble es manifesta sobre este tema en un escrit, amb data 19 de gener de 2023, dirigit a la consellera d'Educació, Cultura i Esport en el sentit següent: «com pot apreciar-se, la legislació educativa estatal remet a la legislació d'estrangeria, i en el que ací interessa, a l'article 9 de la citada Llei orgànica 4/2000, d'11 de gener, que, segons la interpretació que en dona el mateix el Tribunal Constitucional (sentències 86/1985, de 10 de juliol; 212/2005, de 21 de juliol; 236/2007, de 7 de novembre i 155/2015, de 9 de juliol), garantix el dret fonamental a l'educació a les persones estrangeres no nacionals d'estats membres de la Unió Europea / Espai Econòmic Europeu, independentment de la seua nacionalitat, situació administrativa, edat i estudis que es vulga cursar, de manera que el contingut constitucionalment garantit d'eixe dret, en la seua dimensió prestacional, no es limita a l'ensenyament bàsic, sinó que s'estén també als nivells superiors, encara que en estos no s'impose constitucionalment l'obligatorietat i la gratuïtat.»  
  
Amb la Resolució de 9 de febrer de 2005, del director general d'Ensenyament, es dicten les instruccions per a l'aplicació de la Llei orgànica 4/2000, d'11 de gener, i del Reial decret 2393/2004, de 30 de desembre, sobre drets i llibertats dels estrangers a Espanya i la seua integració social en el sistema educatiu (DOGV 23.02.2005).  
A través de la Resolució de 4 de novembre de 2009, de la Direcció General d'Ordenació i Centres Docents, es regulen certs aspectes de l'escolarització de l'alumnat estranger en l'educació de naturalesa no obligatòria (DOGV 09.11.2009).  
D'acord amb la Resolució de 22 de desembre de 2009, de la Direcció General d'Ordenació i Centres Docents, es deixa sense efecte la Resolució de 4 de novembre de 2009, de la mateixa direcció general, sobre l'alumnat estranger en l'educació de naturalesa no obligatòria (DOGV 04.01.2010).  
Vist el que s'acaba d'exposar, resulta procedent aprovar instruccions per a l'escolarització i expedició de títols acadèmics no universitaris de l'alumnat estranger en els centres docents de la Comunitat Valenciana.  
Per tant, i fent ús de les competències que m'atribuïx l'article 9 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resolc:  
  
Apartat únic  
Aprovar les instruccions incloses en l'annex únic, a les quals haurà d'ajustar-se l'actuació dels centres docents de la Comunitat Valenciana en el procediment d'escolarització i expedició de títols acadèmics no universitaris de l'alumnat estranger per al curs acadèmic 2023-2024.  
  
  
València, 15 de març de 2024.- El director general de Centres Docents: Jorge Cabo Martínez.  
  
  
  
ANNEX ÚNIC  
  
Instruccions per a l'escolarització i expedició de títols acadèmics no universitaris de l'alumnat estranger en els centres docents de la Comunitat Valenciana per al curs acadèmic 2023-2024.  
  
1. Escolarització  
1. Les persones estrangeres que vulguen incorporar-se a les etapes d'Educació Infantil, Educació Primària, Educació Secundària Obligatòria, podran fer-ho, segons la seua edat o nivell acadèmic, d'acord amb el que preveu l'Ordre ECD/3305/2002, de 16 de desembre, per la qual es modifiquen les de 14 de març de 1988 i de 30 d'abril de 1996, per a l'aplicació del que disposa el Reial decret 104/1988, de 29 de gener, sobre homologació i convalidació de títols i estudis estrangers d'educació no universitària (BOE 28.12.2002) i la Resolució de 26 de febrer de 2003, de les direccions generals de Centres Docents i d'Ordenació i Innovació Educativa i Política Lingüística per la qual es dicten instruccions per a l'aplicació de l'Ordre d'Educació, Cultura i Esports 3305/2002, de 16 de desembre, sobre homologació i convalidació de títols i estudis estrangers d'educació no universitària (DOGV 03.03.2003) que aplica a la Comunitat Valenciana la dita Ordre sobre homologació i convalidació de títols i estudis estrangers d'educació no universitària.  
2. L'alumnat estranger podrà incorporar-se tant als ensenyaments mencionats en l'apartat anterior com als ensenyaments postobligatoris no universitaris, sempre que dispose d'algun dels documents inclosos en l'apartat relatiu a la documentació d'estes instruccions. En tot cas, este alumnat haurà de complir els requisits acadèmics i d'escolarització següents:  
a) Condicions generals d'accés als ensenyaments corresponents.  
  
b) Homologació o convalidació de títols o estudis anteriors, en el cas d'incorporar-se a estudis postobligatoris.  
c) Existència d'una plaça escolar en el centre educatiu.  
2. Condicionalitat de la matrícula  
1. En el cas que la persona interessada no presente la documentació requerida en el moment de fer la matrícula, la seua inscripció estarà subjecta al fet que esta documentació siga entregada abans d'acabar el curs acadèmic per al qual s'ha inscrit, i quedarà anul·lada en cas contrari.  
  
2. En el cas d'alumnat procedent de sistemes educatius estrangers, que requerisquen l'homologació o convalidació dels estudis previs, han de presentar en el moment de la matriculació el volant d'inscripció condicional, segellat per la unitat de registre en què s'haja presentat la sol·licitud d'homologació o convalidació.  
  
3. Documentació  
L'alumnat objecte d'estes instruccions haurà de disposar d'algun dels següents documents acreditatius:  
a) Targeta d'identitat d'estranger.  
b) Visat d'estudis, obtingut segons el procediment i amb els requisits regulats en el Reial decret 557/2011, de 20 d'abril, o targeta d'estudiant estranger.  
c) Passaport o algun document expedit pel país d'origen que acredite la seua identitat.  
4. Expedició de títol acadèmic  
El centre on l'alumnat haja finalitzat els seus estudis proposarà l'expedició del títol acadèmic sempre que es complisquen tots els requisits preestablits. L'alumnat d'ensenyaments postobligatoris no universitaris haurà d'abonar, amb caràcter previ, la corresponent taxa acadèmica d'expedició del títol.